KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

Vuoden 2015 Euroopan kulttuuripääkaupunkien (Mons ja Plzeň) jälkiarviointi

1.Johdanto

Tämä kertomus esitetään Euroopan kulttuuripääkaupunki -tapahtumaa koskevasta yhteisön toiminnasta vuosina 2007–2019 24. lokakuuta 2006 tehdyn Euroopan parlamentin ja neuvoston päätöksen N:o 1622/2006/EY 12 artiklan mukaisesti. Kyseisessä artiklassa edellytetään, että komissio varmistaa vuosittain edellisen vuoden Euroopan kulttuuripääkaupunki -tapahtuman tulosten ulkoisen ja riippumattoman arvioinnin ja toimittaa tätä arviointia koskevan kertomuksen muille EU:n toimielimille.

Tämän kertomuksen tarkoituksena on tiedottaa vuoden 2015 kulttuuripääkaupunkien ulkoisen arvioinnin tuloksista ja jatkotoimista, joita komissio niiden pohjalta esittää. Arviointimenetelmä ja tulokset esitellään vuoden 2015 Euroopan kulttuuripääkaupunkien arviointia koskevassa komission yksiköiden valmisteluasiakirjassa, joka perustuu ulkopuolisen arvioijan laatimaan loppuraporttiin.

2.Unionin toiminnan tausta

2.1.Euroopan kulttuuripääkaupunki -tapahtumaa koskeva EU:n toiminta

Alkuperäinen Euroopan kulttuuripääkaupunki -toiminta käynnistettiin hallitusten välisellä tasolla vuonna 1985 . Euroopan kulttuuripääkaupunki -tapahtumaa koskevasta yhteisön toiminnasta tehtiin Euroopan parlamentin ja neuvoston päätös N:o 1419/1999/EY vuosiksi 2005–2019. Jäsenvaltioille on laadittu aikajärjestys, jonka mukaisesti niillä on oikeus isännöidä tapahtumaa kunakin vuonna. Päätös N:o 1419/1999/EY korvattiin päätöksellä N:o 1622/2006/EY, jossa säilytettiin periaate jäsenvaltioiden aikajärjestyksestä mutta tarkennettiin toiminnan tavoitteita ja otettiin käyttöön uusia valinta- ja seurantajärjestelyjä.

Päätöksen N:o 1622/2006/EY mukaisesti Euroopan kulttuuripääkaupunki -toiminnan yleisenä tavoitteena on tuoda esiin Euroopan eri kulttuurien rikkautta ja monimuotoisuutta sekä niiden yhteisiä piirteitä ja samalla edistää Euroopan kansalaisten keskinäistä ymmärtämystä sekä kulttuurin vaikutusta kaupunkien pitkän aikavälin kehityksessä. Euroopan kulttuuripääkaupunki -toiminnan tarkoituksena on edistää kulttuurialan toimijoiden, taiteilijoiden ja kaupunkien välistä yhteistyötä Euroopassa, edistää kaupungissa ja lähialueilla asuvien kansalaisten osallistumista ja samalla herättää muiden maiden kansalaisten kiinnostusta sekä olla kestävä ja kiinteä osa kaupungin pitkäjänteistä kulttuurista ja sosiaalista kehitystä.

Päätös N:o 1622/2006/EY kumottiin Euroopan kulttuuripääkaupunkeja koskevasta unionin toiminnasta vuosiksi 2020–2033 16. huhtikuuta 2014 annetulla Euroopan parlamentin ja neuvoston päätöksellä N:o 445/2014/EU, mutta sen säännöksiä sovelletaan edelleen niihin kaupunkeihin, jotka on nimetty tai joita ollaan nimeämässä Euroopan kulttuuripääkaupungeiksi vuosina 2013–2019.

2.2.Vuoden 2015 Euroopan kulttuuripääkaupunkien valinta ja seuranta

Päätöksen N:o 1622/2006/EY mukaisesti Belgialla ja Tšekillä oli oikeus isännöidä tapahtumaa vuonna 2015.

Kummankin jäsenvaltion asianomaiset viranomaiset järjestivät erilliset kilpailut tahoillaan. Valinta jakautui kahteen vaiheeseen: esivalintavaiheeseen (jatkoon pääsevistä ehdokaskaupungeista laadittiin lista) ja valintavaiheeseen (listalta valittiin yksi ehdokas). Kolmestatoista jäsenestä koostuva lautakunta – asianomainen jäsenvaltio nimeää kuusi jäsentä ja unionin toimielimet muut seitsemän jäsentä – tutki ehdokaskaupunkien hakemukset päätöksessä vahvistettujen tavoitteiden ja perusteiden mukaisesti.

Belgiasta vain yksi kaupunki asettui ehdolle. Tšekistä ehdokkaaksi asettui kolme kaupunkia, joista kaksi läpäisi esivalinnan . Vuonna 2010 lautakunta suositteli, että Euroopan kulttuuripääkaupungeiksi nimettäisiin Mons (Belgia) ja Plzeň (Tšekki).

Euroopan unionin ministerineuvosto nimesi virallisesti Monsin ja Plzeňin vuoden 2015 Euroopan kulttuuripääkaupungeiksi marraskuussa 2010 ja toukokuussa 2011.

Nimityksen jälkeen Monsissa ja Plzeňissä aloitettiin seurantajärjestelyt: Kaupunkien tekemien valmisteluiden edistymistä seurasi ja ohjasi lautakunta, joka koostui seitsemästä unionin toimielinten nimittämästä riippumattomasta asiantuntijasta. Lautakunta myös tarkasti, että kaupungit noudattivat ohjelmaa ja sitoumuksia, joiden perusteella ne oli valittu. Monsin ja Plzeňin edustajat osallistuivat kahteen komission koolle kutsumaan viralliseen seurantakokoukseen syksyllä 2012 ja keväällä 2014. Seurantamenettelyn päätteeksi lautakunta antoi komissiolle suosituksen, että se myöntäisi Monsille ja Plzeňille Melina Mercourin nimeä kantavan 1,5 miljoonan euron palkinnon.

2.3.Vuoden 2015 kulttuuripääkaupunkien teemat

Monsissa vuoden 2015 pääteemana oli ”missä tekniikka kohtaa kulttuurin”. Tavoitteena oli nostaa kaupunki Euroopan kartalle symboloimaan talouden rakennemuutosta, jossa on yhdistetty onnistuneesti kulttuuria, matkailua ja uusia teknologioita. Monsin kulttuuriohjelma jaoteltiin neljään kauteen: ”Dazzle” (”loiste”, jonka tavoitteena oli tuoda valoa ja lämpöä talvikuukausiin), ”Metamorphosis” (”muodonmuutos”, joka keskittyi kevään tuloon ja muutoksiin, joita infrastruktuurin kehittyminen ja uuden teknologian myötä avautuvat mahdollisuudet tuovat Monsiin), ”Escale”, (”välilasku”, joka kannusti käymään tai yöpymään Monsissa lomakaudella) ja ”Renaissance” (”elpyminen”, jossa korostettiin tärkeiden teollisuudenalojen väistymisen jälkeistä Monsin uutta nousua ja keskityttiin sekä kaupungin kulta-ajan historiallisiin hahmoihin että tulevaisuudennäkymiin).

Plzeňin tunnuslauseena vuonna 2015 oli ”Open up!” (”Avaudu!”), joka ilmensi kaupungin tavoitetta avautua eurooppalaisille ja muille ulkopuolisille vaikutteille. Plzeňissä vuoden 2015 aikana järjestetyissä kulttuuritapahtumissa oli neljä päälinjaa: ”Arts and Technologies”, (”taide ja tekniikka”, jolla juhlistettiin ja vahvistettiin Plzeňin teollisen menneisyyden, käsityön, taitojen ja liiketoiminnan yhteyksiä), ”Relationships and Emotions” (”suhteet ja tunteet”, jonka tavoitteena oli avata kaupungin julkista tilaa ja saada yleisö keskustelemaan henkilökohtaisesta ja kansallisesta identiteetistään), ”Transit and Minorities” (”kauttakulku ja vähemmistöt”, jolla tuotiin esille kaupungin ja sen asukkaiden monimuotoisuutta) sekä ”Stories and Sources” (”tarinat ja alkuperät”, jolla edistettiin matkailua plzeňiläisten persoonien avulla sekä muisteltiin menneitä tapahtumia ja kokemuksia).